問陳彥升覓古瓦硯
作者：文同
朝代：宋

paragraphs: 魏主用死力，構彼銅雀臺。
當時臺上瓦，百澄爲一坯。
燒成比堅玉，翠甲橫崔嵬。
西陵既歸後，此地日以摧。
後歷典午朝，群雄力相豗。
茲臺既已傾，此瓦只自堆。
歲久岸谷變，埋沒深蒿萊。
初誰得耕人，刳之研松煤。
其理密且潤，端歙真可咍。
彥升所有者，一一皆珍材。
自言欲購時，經歲無一枚。
琴紋與錫花，此乃如瓊瑰。
前日秘閣下，重匣手自開。
示我者佳絕，恰用一樸裁。
形模甚古野，用可資怪魁。
歸來作詩乞，願致無遲回。